1 Tèsalonnika 1
1Mwen menm Pòl, ansanm èk Saylas èvèk Timòfi, ka voyé bonjou bay zòt ki an légliz vil Tèsalonnika-a, zòt ki moun Bondyé Papa-a èvèk Jézi Kwi Senyè-a. Nou ka mandé Bondyé pou'y moutwé'w lagwas li épi pou'y ba'w lapé an tjè'w.
Pòl Ka Wimèsyé Bondyé Pou Sé Moun Légliz Tèsalonnika-a
2Nou toujou ka wimèsyé Bondyé bay zòt tout épi nou toujou ka chonjé'w an lapwiyè nou. 3Nou toujou ka wimèsyé Bondyé Papa nou pou mannyè ou ka viv byen paski ou ni lafwa an Jézi Kwi, épi ou ka twavay wèd paski ou ni lanmityé an tjè'w, épi nou chonjé mannyè ou doubout fò paski ou sav ou kay viv an syèl pou tout tan épi Jézi Kwi Senyè nou.
4Fwè èk sè, nou sav Bondyé enmen'w an pil épi i té chwazi'w pou sa li menm. 5Nou sav sa paski sé pa té èvèk pawòl tousèl nou té ba'w Bon Nouvèl-la konsèné Jézi Kwi, mé ou té asiwé sa nou té ka di'w-la sété lavéwité paski Bondyé moutwé'w pouvwa'y, épi Lèspwi Bondyé fè'w kwè lavéwité-a. Ou konnèt mannyè nou viv an bon lavi douvan'w. Nou fè sa pou byen'w. 6Ou swiv ègzanp nou épi ou swiv ègzanp Senyè-a, épi menm si ou té soufè an pil, ou wisivwè konmisyon-an nou mennen ba ou-a épi tjè kontan ki sòti an Lèspwi Bondyé. 7Sé kon sa ou vini an bon ègzanp pou tout sé moun-an ki kwè an Jézi-a ki an péyi Masédonnya épi Akéya-a. 8Sé pa an Masédonnya épi Akéya tousèl ou simen konmisyon Senyè-a, mé toupatou nou alé nou ka tann moun ka di mannyè ou ni lafwa an Bondyé. Sé sa ki fè la pa ni anyen nou bizwen di ankò 9paski tout sé moun-an ka di mannyè ou wisivwè nou lè nou té vizité'w. Yo ka di mannyè ou pa ka adowé imaj ankò, mé ou ka adowé épi obéyi Bondyé, sèl Bondyé-a ki ka viv-la, 10épi yo ka di mannyè ou ka èspéyé Jézi, Gason Bondyé, ki kay vini sòti an syèl. Sé Jézi Bondyé wésisité èk sé li ki ka chapé nou anba waj Bondyé ki ka vini-an.